b'\n_START_ARTICLE_\nFranc Saar\n_START_PARAGRAPH_\nFrancul Saar (\xc3\xaen francez\xc4\x83 Franc sarrois, iar \xc3\xaen german\xc4\x83 Saar-Franken) a fost unitatea monetar\xc4\x83 a Teritoriului Bazinului Saar, din 1919 p\xc3\xa2n\xc4\x83 \xc3\xaen 1935, \xc8\x99i a Protectoratulului Saar, din 1947 p\xc3\xa2n\xc4\x83 \xc3\xaen 1959. Valoarea sa era identic\xc4\x83 cu aceea a francului francez.\n_START_SECTION_\nIstoria francului Saar\n_START_PARAGRAPH_\n\xc3\x8en urma Primului R\xc4\x83zboi Mondial \xc8\x99i a dispozi\xc8\x9biilor cuprinse \xc3\xaen Tratatul de la Versailles, Fran\xc8\x9ba a primit de la Societatea Na\xc8\x9biunilor \xc8\x99i ca titlu de desp\xc4\x83gubiri, mandatul de administator al Teritoriului Bazinului Saar (\xc3\xaen german\xc4\x83, Saarbeckengebiet), care cuprindea, \xc3\xaen mod deosebit, mine de c\xc4\x83rbuni. Era un teritoriu autonom, deta\xc8\x99at de cel al Republicii de la Weimar._NEWLINE_Bancnote de 1 franc \xc8\x99i de 50 centimes sau fost tip\xc4\x83rite  \xc3\xaen 1919 la minele domeniului Saar, un bazin \xc3\xaen care huila era exploatat\xc4\x83 de Fran\xc8\x9ba. Abia \xc3\xaen mai 1921 marca este \xc3\xaenlocuit\xc4\x83, \xc3\xaen mod oficial, de franc francez. \xc3\x8en 1930, bancnotele uzuale franceze erau folosite pe acest teritoriu. La revenirea teritoriului Saar la Germania \xc3\xaen 1935, \xc3\xaen urma organiz\xc4\x83rii unui plebiscit, reichsmark a \xc3\xaenlocuit francul. Rata de schimb a fost de 1 franc pentru 0,1645 reichsmark._NEWLINE_La sf\xc3\xa2r\xc8\x99itul celui de al Doilea R\xc4\x83zboi Mondial, Fran\xc8\x9ba a reocupat Saar \xc8\x99i a organizat un protectorat economic \xc8\x99i politic. Marca Saar a \xc3\xaenlocuit reichsmark \xc3\xaen iunie 1947, \xc3\xaenainte de introducerea francului francez, la 20 noiembrie 1947, cu rata de schimb de 20 de franci pentru 1 marc\xc4\x83 Saar. La sf\xc3\xa2r\xc8\x99itul anului 1947 se constituie statul independent sub numele de Saarland._NEWLINE_\xc3\x8encep\xc3\xa2nd din 1954 sunt emise piesele specifice cu inscrip\xc8\x9biile \xc3\xaen german\xc4\x83 (FRANKEN, SAARLAND): \xc3\xaen 1954, piesele de 10, 20 \xc8\x99i 50 de franci, care prezentau instala\xc8\x9bii miniere, precum \xc8\x99i ecusonul teritoriului Saar, apoi \xc3\xaen 1955, piesele de 100 de franci, cu ecusonul \xc3\xaenconjurat de o cunun\xc4\x83. Aceste piese nu au constituit o \xe2\x80\x9emoned\xc4\x83 Saar\xe2\x80\x9d (care nu exista), ci se refer\xc4\x83 la francul francez. Ele au fost identice cu monedele francului francez din epoc\xc4\x83, \xc3\xaen privin\xc8\x9ba m\xc4\x83rimii, greut\xc4\x83\xc8\x9bii \xc8\x99i aliajului metalic, disting\xc3\xa2ndu-se doar prin motivele desenelor. Piesele metalice \xc8\x99i bancnotele franceze erau acceptate s\xc4\x83 circule pe teritoriul protectoratului Saar. Din contra, emisiunile specifice Saarului nu puteau circula \xc3\xaen Fran\xc8\x9ba, dec\xc3\xa2t \xc3\xaen aglomera\xc8\x9biile urbane de frontier\xc4\x83._NEWLINE_\xc3\x8en urma unui referendum, organizat la 20 octombrie 1955, \xc3\xaen r\xc3\xa2ndul popula\xc8\x9biei locale, Saar este re\xc3\xaenapoiat\xc4\x83 Republicii Federale Germania, la data de 1 ianuarie 1957._NEWLINE_Uniunea vamal\xc4\x83 \xc3\xaentre Saar \xc8\x99i Fran\xc8\x9ba a luat sf\xc3\xa2r\xc8\x99it la 6 iulie 1959: la aceast\xc4\x83 dat\xc4\x83, francul francez a fost definitiv \xc3\xaenlocuit de Deutsche Mark, cu rata de schimb de 0,8507 de m\xc4\x83rci pentru 100 de franci francezi.\n_START_SECTION_\nBancnotele emise \xc3\xaentre 1947 \xc8\x99i 1959\n_START_PARAGRAPH_\nBancnotele au fost emise de Trezoreria Francez\xc4\x83 cu men\xc8\x9biunea \xe2\x80\x9eTerritoires occup\xc3\xa9s\xe2\x80\x9d (1947) valabile \xc8\x99i \xc3\xaen Berlinul Occidental:_NEWLINE_Exist\xc4\x83 \xc8\x99i o cupiur\xc4\x83 de 1.000 de franci francezi \xc8\x99i emisiuni cu contramarca \xe2\x80\x9eNF - Nouveaux Francs\xe2\x80\x9d (1958).'